VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKAS

ĮSAKYMAS

Dėl VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKO 2004 M. GEGUŽĖS 5 D. ĮSAKYMO NR. VA-87 „DĖL MOKESTINIŲ PATIKRINIMŲ ATLIKIMO, JŲ REZULTATŲ ĮFORMINIMO IR PATVIRTINIMO TAISYKLIŲ PATVIRTINIMO“ PAKEITIMO

2015 m. vasario 27 d Nr. VA-19

Vilnius

Vadovaudamasis Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 „Dėl Valstybinės mokesčių inspekcijos prie Lietuvos Respublikos finansų ministerijos nuostatų patvirtinimo“, 17 punktu ir 18.11 papunkčiu,

p a k e i č i u Mokestinių patikrinimų atlikimo, jų rezultatų įforminimo ir patvirtinimo taisykles, patvirtintas Valstybinės mokesčių inspekcijos prie Lietuvos Respublikos finansų ministerijos viršininko 2004 m. liepos 9 d. įsakymu Nr. VA-87 „Dėl Mokestinių patikrinimų atlikimo, jų rezultatų įforminimo ir patvirtinimo taisyklių patvirtinimo“:

1. Pakeičiu 105 punktą ir jį išdėstau taip:

„105. Mokėtojas, nesutikdamas su patikrinimo akte papildomai apskaičiuotomis mokesčių sumomis, taip pat norėdamas pagrįsti kitas aplinkybes, kurios bus svarbios, tvirtinant patikrinimo rezultatus, turi teisę mokesčių administratoriui pateikti savo rašytines pastabas dėl patikrinimo akto. Rašytinės pastabos pateikiamos mokėtojo pasirinkimu mokesčių administratoriui, kuris atlieka mokestinį patikrinimą, arba mokesčių administratoriui, kuriam pavesta tvirtinti patikrinimo aktą.“;

2. Pakeičiu 116 punktą ir jį išdėstau taip:

„116. Kai mokėtoją tikrina vietos mokesčių administratoriaus, kurio veiklos teritorijoje mokėtojas įregistruotas (turėjo būti įregistruotas), pareigūnas, tai sprendimą dėl patikrinimo akto tvirtinimo priima tas vietos mokesčių administratorius, kuriam pagal kompetenciją tai pavesta, atsižvelgdamas į patvirtintas teritorines veiklos zonas, pavyzdžiui, kai mokėtoją patikrino Alytaus apskrities valstybinė mokesčių inspekcija, sprendimą dėl patikrinimo akto tvirtinimo priima Kauno apskrities valstybinė mokesčių inspekcija.“;

3. Pakeičiu 117 punktą ir jį išdėstau taip:

„117. Jeigu tikrinamas akcizų deklaravimas, apskaičiavimas ir sumokėjimas pagal akcizais apmokestinamų prekių sandėlį, tai sprendimą priima centrinis mokesčių administratorius.“.

Viršininko pavaduotojas,

atliekantis viršininko funkcijas	Dainoras Bradauskas

SUDERINTA

Lietuvos Respublikos finansų ministerijos

2015-02-15 raštu Nr. ((14-18-03)-5K-1503884)-6K-1501574